Cele wil weet hoekom premier nie masker dra | Netwerk24
24 Januarie 2021 21:29
Verskeie foto's is gedeel waar Refilwe Mtsweni-Tsipane, premier van Mpumalanga, Sondag sonder haar masker gesien is. Foto: Twitter/Tumi Sole
Bheki Cele, minister van polisie, het vir 'n ondersoek na Refilwe Mtsweni-Tsipane, die premier van Mpumalanga, se gedrag gevra nadat sy sonder 'n masker by Jackson Mthembu, ontslape minister in die presidensie, se begrafnis gesien is.
Mthembu is Sondag in Emalahleni ter ruste gelê nadat hy Donderdag aan Covid-19 dood is.
Sy begrafnisverrigtinge is op televisie uitgesaai. Videogrepe waar Mtsweni-Tsipane sonder haar masker gesien kan word, is op verskeie sosialemediaplatforms onder Cele se aandag gebring.
Hy sê in 'n verklaring hy is bekommerd oor dié gedrag omdat die dra van maskers in openbare plekke "ononderhandelbaar" is.
"As Suid-Afrika hierdie onsigbare vyand genaamd Covid-19 wil oorwin, kan ons nie op ons louere rus nie. Daarom het ek Khehla Sitole, nasionale polisiekommissaris, gevra om na die kwessie van die premier te kyk. 'n Ondersoek moet gedoen word en die nodige stappe moet gedoen word," sê Cele.
Hy het Suid-Afrikaners herinner dat dit 'n oortreding is om 'n regsbeampte se verbale instruksie om 'n masker te dra te ignoreer, en dat mense wat hul hieraan skuldig maak 'n boete of tronkstraf opgelê kan word.
Die premier se kantoor het Sondag in 'n verklaring om verskoning gevra vir die "kort tydperk" waarin Mtsweni-Tsipane nie haar masker gedra het nie.
"Met haar aankoms by die begraafplaas, toe sy uit haar voertuig geklim het, is die premier se masker beskadig en sy was onbewus daarvan dat dit afgeval het. Die premier het gedink die masker is presies soos wat dit tydens die duur van die verrigtinge was," lui die verklaring.
Daar is 'n vir 'n ander masker vir Mtsweni-Tsipane gesoek wat sy vir die res van die verrigtinge gedra het.
"Die premier beklemtoon die belangrikheid om die Covid-19-regulasies na te kom en moedig die mense van Mpumalanga aan om hul maskers te dra, 'n gesonde afstand te handhaaf en hul hande gereeld te was of te ontsmet."